Натхъуэ Бибрэс Израилым и гимныр жиIэн идэркъым
Адыгэхэм ящыщу иджыпсту топджэгу нэхъ цIэрыIуэ дыдэ Натхъуэ Бибрэс зэи къэмыхъуауэ Израилым и командэ къыхэхам и пашэу утыку къихьащ. Гъатхэпэм и кIэухым Тель-Авив къыщрагъэблэгъа Румынием и футболистхэм щаIущIэнум ипэ къихуэу, лъэныкъуэхэм я къэрал гимнхэр щагъэзащIэм, ди лъэпкъэгъум и жьэр зэщIихакъым икIи эфир занщIэу телевизоркIэ е интернеткIэ абы гу лъызыта куэдым псалъэмакъ кърахащ.
Натхъуэ Бибрэс «Ха-Тиквэ»-р (аращ журтхэм я гимным зэреджэр — Ж.З.) зымыгъэзащIэ шэрджэсым хуэфащэкъым Израилым и командэ къыхэхам и капитану щытыну». Арат нэхъыбэм я гупсысэр зыхуэкIуэжыр.
Псалъэмакъыр куу щыхъум, Натхъуэ Бибрэс къэралпсо радиом ирагъэблэгъащ икIи «Израиль спорт» нэтыным хагъэтащ ныкъуэкъуэгъу къыхуэхъуахэм ящыщ зы, къэралым и щIыхьыр топ джэгунымкIэ куэдрэ зыхъума Беркович дэщIыгъуу. Дэтхэнэми и Iуэху еплъыкIэр утыку кърихьэну Iэмал игъуэтащ.
Натхъуэм зыкъыхуигъазэри, Беркович къыхигъэщащ игъащIэм къэмыхъуауэ, журт лъэпкъым щымыщу, ар Израилым футболымкIэ и командэ къыхэхам и капитану щытыну дзыхь къызэрыхуащIар, абы щыгъуэми къэралым и гимным зэрыдемыжьууамкIэ ехъурджэуащ. «Сэ уэ пщIэшхуэ пхузощI Израилым и щIыхьыр дунейпсо утыкум лъагэу зэрыщыпIэтым, Iэзагъ ин зэрыпхэлъым, псэемыблэжу уи хьэрхуэрэгъухэм уазэрыпэщIэтым къыхэкIыу. Сэ езым зэIущIэ 78-рэ Израилым и гуп къыхэхам сыхэту езгъэкIуэкIащ, ауэ, сыщIэхъуэпса пэтми, капитаныгъэр зэи къыслъагъэсакъым. Ар хуабжьу щIыхьышхуэщ икIи уэ ди лъэпкъ командэм и пашэу ущыт хъунукъым, «Ха-Тиквэ»-р жумыIэу».
«Уэ апхуэдэу уегупсысыну ухуитщ, — жэуап иритащ абы Натхъуэм. — Ауэ сэ сыжурткъым икIи «журтым и псэм макъамэ къреш» (Израилым и гимным щыщ сатырщ — Ж.З.) псалъэхэр жысIэнукъым. Хьэмэрэ Израилым щыпсэу лъэпкъ цIыкIухэм къэралым нэхъ мащIэ хуащIэу къыпщыхъуу ара? Къапщтэмэ, ЦАХАЛ-м хэту си адэм илъэс 30-кIэ къэрал гъунапкъэхэр ихъумащ икIи языныкъуэ журтхэм нэхърэ куэдкIэ нэхъыбэ Израилым хуилэжьащ. Си адэ къуэшым ипхъу Натхъуэ Нили баскетболымкIэ къэралым и гуп къыхэхам и пашэу ехъулIэныгъэ куэд къытхуихьащ».
А псалъэхэм иужькIэ, нэтыныр езыгъэкIуэкI Эсаег Офир къыхигъэщащ Франджым и командэ къыхэхам и капитану дунейми Европэми я чемпион хъуа, иджы Мадрид и «Реал»-м и тренер нэхъыщхьэ Зидан Зинетдини зыщыщ къэралым и «Марсельеза» гимныр зэи яхужиIэу зэрыщымытар икIи абы щхьэкIэ франджыхэм зэрамыгъэкъуэншар, и адэр Алжирым къиIэпхъукIауэ зэрыщытар ящIэрти.
Беркович ар зэрыфIэхьэлэмэтыр жиIэри, пиупщIащ.
Натхъуэ Бибрэс кIэух псалъэр къылъысащ икIи къедаIуэхэм гу лъаригъэтащ, журтхэм къищынэмыщIауэ, Израилым лъэпкъ куэд зэрыщыпсэур икIи къыхигъэщащ абы ейм фIэкIа нэгъуэщI къэрал гимн зэримыщIэр зы лъэпкърэ динрэ фIэкIа къыщамылъытэу.
Шэч хэлъкъым, Бибрэс и Iуэху еплъыкIэр пщIэ зыхуэщIыпхъэщ. Къэралымрэ лъэпкъымрэ узэрыхуэпэжыр къызэрагъэлъагъуэр псалъэкIэкъым, атIэ IуэхукIэщ. Абы и лъэныкъуэкIэ Натхъуэм хуэдэ иджыпсту гъуэтыгъуейщ.
ФутболымкIэ Израиль къэралым курыт зэфIэкI иIэу аращ. Абы и гуп къыхэхамрэ командэ щхьэхуэхэмрэ дунейпсо утыку итщ, ауэ ехъулIэны-гъэ инхэр зэкIэ зыIэрагъэхьэфыркъым. Израилми, Европэми, нэгъуэщI щIыпIэхэми иджыпсту нэхъ щыцIэрыIуэр абы хыхьэ Кфар-Камэ адыгэ къуажэм къыщалъхуа Натхъуэ Бибрэсщ икIи журт къэралыгъуэм и щIыхьыр ихъумэу балигъ командэ къыхэхам хэту зэIущIэ 50-м щIигъу иригъэкIуэкIащ. Аращ гупым и капитану хуэфащэ дыдэу щIыхахари. Абы и пэкIэ Израилым и командэ къыхэхам и ныбжь псоми (илъэс 17-м, 18-м, 19-м, 21-м нэсхэм) ехъулIэныгъэкIэ зыкъыщигъэлъэгъуащ икIи щIалэгъуалэ гупым я пашэу ягъэуващ, нэхъапэм журтхэм фIэкIа капитаныгъэр зыми ирамыту щытами).
ЩIалэ дыдэу Бибрэс Тель-Авив и «Хапоэль»-м джэгун щригъэжьащ. ИужькIэ Къэзан и «Рубин»-м, Афинхэм я ПАОК (Алыдж) командэхэм ирагъэблэгъащ. Иужь илъэсхэм Мэзкуу и ЦСКА-м и пашэхэм ящыщ зыщ. Абы къихьащ Израилымрэ Урысей Федерацэмрэ я кубокхэр, Урысейм и суперкубокыр. Ар ди къэралым и чемпионщ, къищынэмыщIауэ, дыжьын (тIэунейрэ), жэз медалхэр зыIэригъэхьащ, Алыджым жэзыр къыщихьащ. Зы илъэси къанэркъым Натхъуэ Бибрэс Чемпионхэм я Лигэм е Европэм и Лигэм щымыджэгуу икIи и IэзагъымкIэ къеплъхэр къыдимыхьэхыу, дэрэжэгъуэ яримыту.
«Уадыгэным къикIыр сыт? Уадыгэну къыпкъуэкIынырщ лIыгъэ!» Мы махуэхэм къызэралъхурэ илъэс блыщI ирикъу Бемырзэ Мухьэдин а и псалъэ Iущхэм я мыхьэнэр кIуэ пэтми нэхъ куу зэрыхъум и щыхьэтщ футболист цIэрыIуэ Натхъуэ Бибрэс Израилым и гимным дежьуун зэримыдар. Дэнэ щIыпIэ къыщыхутами, дэ тщыщ куэдми хуэдэу, ар хуэпэжщ къызыхэкIа адыгэ лъэпкъымрэ и адэжьхэм игъащIэ лъандэрэ зэрахьэ муслъымэн динымрэ.
«Зи гупкIэ уисым и уэрэд жыIэ», — дегъэIущ псалъэжьым. Ар пэжщ, улъаIуэрэ абы уитIысхьамэ. ЗалымыгъэкIэ е уи фIэфIыныгъэм щIэмыупщIэу гупкIэм укъыщыхутамэ-щэ? Дэ фIы дыдэу дыщыгъуазэщ Урыс-Кавказ зауэм и ужькIэ ди лъэпкъым и натIэ хъуам. ИлъэсищэкIэ зэрыпхъуакIуэхэм япэщIэта ди адэжьхэм я щIэблэр дыхэгуэша хъуащ динкIи, хабзэкIи, зэхэтыкIэкIи, уеблэмэ теплъэкIи зэмыщхьхэр щыпсэу къэралыгъуэ куэдым икIи дэтхэнэми и уэрэд жыт-Iэу щIэддзэмэ, ди лъэпкъыр адрейхэм дахэшыпсыхьыжыпэну аращ.
Жыласэ Заурбэч.
